Simona Halep, final de drum cu Mouratoglou. Sportiva a șters toate urmele trecutului
- Mădălina Sfrijan
- 16 martie 2024, 20:24
Simona Halep a luat o decizie drastică în legătură cu fostul ei antrenor, Patrick Mouratoglou. Înaintea turneului WTA 1000 de la Miami (18-31 martie), sportiva româncă a șters toate urmele trecutului. Fanii ei au observat imediat acest detaliu.
Simona Halep a șters toate pozele cu fostul ei antrenor
Sportiva româncă a hotărât să se despartă complet de Patrick Mouratoglou, odată cu revenirea în circuit. Drept dovadă, Simona Halep a șters toate fotografiile cu antrenorul francez de pe platformele de socializare. De altfel, tenismena a procedat la fel în momentul divorțului de Toni Iuruc.
Fanii sportivei au observat că aceasta a eliminat toate imaginile care aveau legătură cu fostul ei antrenor și mentor.
A rupt orice legătură cu Mouratoglou
Fostul antrenor al cunoscutei tenismene și-a recunoscut responsabilitatea pentru faptul că aceasta a fost depistată pozitiv la testul anti-doping de la US Open! De altfel, încă de la anunțul suspendării, relația dintre cei doi s-a răcit.
În urmă cu câteva luni, sportiva româncă l-a șters din lista de prieteni, de pe Instagram, pe antrenorul francez. Mai nou, aceasta a decis să elimine toate fotografiile în care apărea și Mouratoglou. Astfel, de pe contul de Instagram al tenismenei au dispărut inclusiv pozele de la turneul WTA 1000 Toronto, unde aceasta a câștigat titlul.
Simona Halep, încurajări din partea fostului ei antrenor
Patrick Mouratoglou a avut un impact semnificativ în cariera sportivei. De altfel, aceasta a mărturisit că, la un moment dat, s-a gândit să renunțe la tenis, însă sfaturile și sprijinul francezului au determinat-o să se răzgândească.
"Atunci am simțit că trebuie să mă duc la academia lui Patrick! Acolo am simțit că sunt un copil care încă își dorește să mai facă ceva în tenis. Deși eram foarte dezamăgită și nu știam dacă mai pot atinge nivelul cel mare. Pentru că eu nu mai joc tenis ca să câștig un meci sau două, merg până la capăt atunci când joc la un turneu.", spunea Halep.
Sportiva româncă revine în competiţii la Miami Open. Totodată, ea a fost convocată pentru a face parte din echipa României la turneul final al Billie Jean King Cup.